Foto: AP/ Manish Swarup Hindiston shimolida kuchli yomg‘ir va momaqaldiroq bilan birga kuzatilayotgan qum bo‘roni oqibatida halok bo‘lganlar soni deyarli 110 kishiga yetdi. Bu haqda The Indian Express xabar berdi. Nashr ma’lumotlariga ko‘ra, qurbonlar soni 109 kishini tashkil etgan. Uttar-Pradesh shtati tabiiy ofatdan eng ko‘p jabr ko‘rdi, u yerda 64 kishi halok bo‘ldi. Rajastxonda esa qurbonlar soni 30 kishidan oshdi. Jabrlanganlarning umumiy soni 130 kishiga teng. Bo‘ron Xariyana shtati va Dehli Milliy poytaxt okrugini ham qamrab oldi. Hindiston shimoliga qum bo‘roni chorshanba kuni kechqurun yopirildi. Mamlakat bosh vaziri Narendra Modi jabrlanganlar va halok bo‘lganlarning oilalariga hamdardlik bildirdi.